Artmospheric Festival 2011

21-24-и юли, Западна Стара планина, биоферма Чемерник

За своето пето издание фестивалът се завръща у дома - в сърцето на Западна Стара планина, района над хижа Тръстена и биоферма Чемерник, познат на посетителите с двойните си дъги, мистична мъгла и панорамни слънчеви гледки. Предпоследния уикенд на юли предстоят нови четири дни на вдъхновение сред природата в компанията на усмихнати креативни хора от страната и чужбина.

През годините Artmospheric Festival се утвърждава като водещо събитие за интелигентна и експериментална електронна музика и алтернативна култура. Това е и първият български музикален форум на открито, който редовно осъществява разделно събиране и рециклиране на всичките си отпадъци.

И тази година екипът на Artmospheric продължава търсенето на най-подходящ формат за независим и природосъобразен планински фестивал. Основен акцент в музикалната програма ще бъдат idm, ambient, dub, deep & dub techno, progressive & psy trance, ambient techno, като слуховият комфорт пред главната сцена отново ще бъде гарантиран от съвършена Funktion-One аудио система. Поради изцяло некомерсиалния характер на събитието, основен фактор за окончателното му планиране (програма на втора сцена, работилници, зони и др.) ще бъде интересът към предварителната продажба на билети преди финалната й фаза.

Продажбата на билети стартира на 2-и май в мрежата на Eventim и ще протече както следва:

- първите 50 билета са на цена 20лв;

- предпродажба до края на месец май: 25лв; 

- предпродажба от първи юни до 10-и юли включително: 30лв;

- предпродажбата от 11-и юли и билети на входа: 40лв.

За подробна информация относно потвърдени артисти, програма, местоположение, транспорт и всичко друго, свързано с фестивала, следете www.artmospheric.org.

